“โตโยต้า”ลงทุนใน “อูเบอร์” เล็งเปิดโครงการรถให้เช่าเพื่อคนขับอูเบอร์
"โตโยต้า"ลงทุนใน "อูเบอร์" เล็งเปิดโครงการรถให้เช่าเพื่อคนขับอูเบอร์
25 พ.ค. 2559

โตโยต้า มอเตอร์ เปิดเผยในวันนี้ว่า บริษัทจะเข้าไปลงทุนในบริษัทอูเบอร์ เทคโนโลยีส์ อิงค์ ซึ่งเป็นผู้ให้บริการแพลตฟอร์มเรียกรถยนต์นั่งโดยสาร ภายในเดือนนี้ โดยจะเป็นการลงทุนในฐานะพันธมิตรเชิงกลยุทธ
แถลงการณ์ระบุว่า จากการเป็นหุ้นส่วนกันครั้งนี้ โตโยต้าและอูเบอร์จะร่วมกันให้บริการรถให้เช่าสำหรับผู้ขับอูเบอร์ในประเทศที่บริการเรียกรถยนต์โดยสารเติบโต อย่างไรก็ตาม ญี่ปุ่นไม่ได้เป็นส่วนหนึ่งในโครงการนี้
โตโยต้าเปิดเผยว่า บริษัทจะเข้าไปลงทุนเชิงกลยุทธครั้งนี้ผ่านทางโตโยต้า ไฟแนนเชียล เซอร์วิสเซส คอร์ป และมิไร ครีเอชั่น อินเวสต์เมนท์ ลิมิเต็ด พาร์ทเนอร์ชิพ สำหรับมูลค่าการลงทุนนั้นยังไม่มีการเปิดเผย
แผนการลงทุนครั้งนี้มีขึ้นหลังจากผู้ผลิตรถยนต์หลายรายร่วมสนับสนุนอุตสาหกรรมบริการเรียกรถโดยสารซึ่งเติบโตอย่างรวดเร็ว โดยในเดือนม.ค. เจนเนอรัล มอเตอร์ส ลงทุนเป็นเงิน 500 ล้านดอลลาร์ในบริษัทลิฟท์ อิงค์ จากสหรัฐ ซึ่งเป็นคู่แข่งหมายเลขหนึ่งของอูเบอร์
 